b'\n_START_ARTICLE_\nHenrik (Preussin prinssi, 1726\xe2\x80\x931802)\n_START_PARAGRAPH_\nHenrik (Friedrich Heinrich Ludwig; 18. tammikuuta 1726 Berliini \xe2\x80\x93 3. elokuuta 1802 Rheinsberg) oli Preussin kuningas Fredrik Suuren nuorempi veli, joka loi n\xc3\xa4ytt\xc3\xa4v\xc3\xa4n sotilasuran._NEWLINE_Henrik oli kuningas Fredrik Vilhelm I:n kolmastoista lapsi. H\xc3\xa4n osallistui ensimm\xc3\xa4iseen (1740\xe2\x80\x931742) ja toiseen (1744\xe2\x80\x931745) Sleesian sotaan. Seitsenvuotisessa sodassa (1756\xe2\x80\x931763) h\xc3\xa4n komensi vuodesta 1758 alkaen menestyksekk\xc3\xa4\xc3\xa4sti yht\xc3\xa4 It\xc3\xa4valtaa vastaan sotineista preussilaisista armeijoista. H\xc3\xa4nen Freibergin taistelussa vuonna 1762 saavuttamansa voitto joudutti Hubertusburgin rauhan solmimista. Fredrik Suuri totesi my\xc3\xb6hemmin Henrikin olleen ainut Preussin kenraaleista, joka ei tehnyt sodan aikana yht\xc3\xa4k\xc3\xa4\xc3\xa4n virhett\xc3\xa4. My\xc3\xb6hemmin kuningas uskoi veljelleen erilaisia diplomaattisia teht\xc3\xa4vi\xc3\xa4. Henrik muun muassa neuvotteli Pietarissa Puolan ensimm\xc3\xa4isest\xc3\xa4 jaosta. Baijerin perimyssodan aikana vuonna 1778 h\xc3\xa4n johti 80\xc2\xa0000 miehen vahvuisen armeijan hy\xc3\xb6kk\xc3\xa4yst\xc3\xa4 B\xc3\xb6\xc3\xb6miin, mutta joutui pian per\xc3\xa4\xc3\xa4ntym\xc3\xa4\xc3\xa4n muonavarojen huvettua. Fredrik Suuren viimeisin\xc3\xa4 elinvuosina Henrik vieraili t\xc3\xa4m\xc3\xa4n edustajana Pariisissa, jossa yritti huonolla menestyksell\xc3\xa4 heikent\xc3\xa4\xc3\xa4 Ranskan ja It\xc3\xa4vallan v\xc3\xa4list\xc3\xa4 liittoa. Henrik j\xc3\xa4i syrj\xc3\xa4\xc3\xa4n Preussin politiikasta veljens\xc3\xa4 kuoltua vuonna 1786._NEWLINE_Henrik yritti huonolla menestyksell\xc3\xa4 saada itselleen omaa valtakuntaa. H\xc3\xa4nen toiveensa Puolan kruunusta kaatui Fredrik-veljen vastustukseen. Katariina Suuren Henrikille lupaama Moldavian ja Valakian kuningaskunta sek\xc3\xa4 ehdotus h\xc3\xa4nen kruunaamisestaan Yhdysvaltain kuninkaaksi eiv\xc3\xa4t my\xc3\xb6sk\xc3\xa4\xc3\xa4n toteutuneet._NEWLINE_Henrikin puoliso oli vuodesta 1752 Wilhelmine von Hessen-Kassel. Kyseess\xc3\xa4 oli kulissiavioliitto, sill\xc3\xa4 Henrik oli homoseksuaali. Henrik vietti suuren osan el\xc3\xa4m\xc3\xa4st\xc3\xa4\xc3\xa4n vet\xc3\xa4ytyneen\xc3\xa4 Rheinsbergin linnaan, joka oli h\xc3\xa4nen asuntonaan vuodesta 1744. H\xc3\xa4net on haudattu linnan puistossa olevaan pyramidinmuotoiseen mausoleumiin.'